b'\n_START_ARTICLE_\nUngari N\xc3\xb5ukogude Vabariik\n_START_SECTION_\nMoodustamine\n_START_PARAGRAPH_\nAustria-Ungari kaksikmonarhia lagunes aastal 1918 ja p\xc3\xa4rast Astrite revolutsiooni moodustati iseseisev Esimene Ungari Vabariik. Vabariik kuulutati ametlikult v\xc3\xa4lja 1918. aasta 16. novembril ja selle presidendiks sai Mih\xc3\xa1ly K\xc3\xa1rolyi. K\xc3\xa1rolyil oli raskusi valitsuse v\xc3\xb5imu kehtestamise ja riigi kontrollimisega._NEWLINE_Sama aasta 4. novembril moodustas r\xc3\xbchm Ungari s\xc3\xb5javange ja teisi kommunistide pooldajaid \xc3\xbches Moskva hotellis keskkomitee, millest sai Ungari Kommunistliku Partei esialgne tuumik. B\xc3\xa9la Kuni juhitud esimesed parteiliikmed naasid Ungarisse ja l\xc3\xb5id seal Ungari P\xc3\xa4ritolu Kommunistide Partei. Kommunistlik partei valis nime "Ungari P\xc3\xa4ritolu Kommunistide Partei" (ungari keeles Kommunist\xc3\xa1k Magyarorsz\xc3\xa1gi P\xc3\xa1rtja), mitte tavap\xc3\xa4rase nime "Ungari Kommunistlik Partei" seet\xc3\xb5ttu, et sellal koosnes enamuses nende j\xc3\xa4rgijaskonnast \xc3\xbchest \xc3\xbchiskonnaklassist: tehaset\xc3\xb6\xc3\xb6listest ehk proletariaadist, kellel ei olnud veel Ungaris juuri (ungarlased moodustasid vastloodud parteis v\xc3\xa4hemuse). Partei v\xc3\xa4rbas liikmeid oma ideid propageerides, radikaliseerides selle k\xc3\xa4igus paljusid sotsiaaldemokraate. 1919. aasta veebruariks oli parteil 30 kuni 40 tuhat liiget, sealhulgas palju t\xc3\xb6\xc3\xb6tuid endisi s\xc3\xb5dureid, noori intellektuaale ja v\xc3\xa4hemusrahvuste esindajaid._NEWLINE_Kommunistid tulid v\xc3\xb5imule kui ainus r\xc3\xbchm, kellel oli organiseeritud v\xc3\xb5itlusv\xc3\xb5imeline \xc3\xbcksus, lubades, et Ungari on suuteline oma territooriumi kaitsma ilma ajateenistust kehtestamata. Kun lubas N\xc3\xb5ukogude Punaarmee s\xc3\xb5jalist abi Rumeenia, T\xc5\xa1ehhoslovakkia ja Jugoslaavia v\xc3\xa4gede vastu (\xc3\xbckski loetletud riikidest ei olnud sellal kommunistlik)._NEWLINE_Kun rajas ajalehe V\xc3\xb6r\xc3\xb6s \xc3\x9ajs\xc3\xa1g ("Punased uudised") ja keskendus K\xc3\xa1rolyi valitsuse r\xc3\xbcndamisele. J\xc3\xa4rgnevatel kuudel kommunistliku partei v\xc3\xb5im j\xc3\xa4rjest laienes ja nende toetajad asusid korraldama meedia vastu suunatud agressiivseid demonstratsioone. Demonstratsioonid muutusid vahel ka v\xc3\xa4givaldseks: 20. veebruaril r\xc3\xbcndasid meeleavaldajad sotsiaaldemokraatide ametliku ajalehe N\xc3\xa9pszava ("Rahva s\xc3\xb5na") toimetust ja sellele j\xc3\xa4rgnenud kaoses sai surma seitse inimest, sealhulgas politseinikke. Valitsus arreteeris kommunistliku partei juhid, keelas \xc3\xa4ra nende ajalehe V\xc3\xb6r\xc3\xb6s \xc3\x9ajs\xc3\xa1g ja sulges partei hooned. Arreteerimised olid eriti v\xc3\xa4givaldsed ja politseinikud peksid kommuniste avalikult. See t\xc3\xb5i kaasa avaliku s\xc3\xbcmpaatia kommunistliku partei vastu. 1. m\xc3\xa4rtsil anti ajalehele V\xc3\xb6r\xc3\xb6s \xc3\x9ajs\xc3\xa1g luba uuesti ilmuda ja kommunistide valdused avati. Partei juhtidel v\xc3\xb5imaldati vanglas k\xc3\xbclalisi vastu v\xc3\xb5tta ja see v\xc3\xb5imaldas neil poliitiliste s\xc3\xbcndmustega kursis olla._NEWLINE_20. m\xc3\xa4rtsil kuulutas K\xc3\xa1rolyi v\xc3\xa4lja D\xc3\xa9nes Berinkey valitsuse tagasiastumise. 21. m\xc3\xa4rtsil teavitas ta ministrite n\xc3\xb5ukogu sellest, et uue valitsuse v\xc3\xb5ivad moodustada vaid sotsiaaldemokraadid, kuna tegemist oli k\xc3\xb5ige suurema toetusega erakonnaga. Valitsuskoalitsiooni moodustamiseks alustasid sotsiaaldemokraadid l\xc3\xa4bir\xc3\xa4\xc3\xa4kimisi kommunistide j\xc3\xa4tkuvalt vangis istuvate juhtidega ning otsustasid kaks parteid uueks Ungari Sotsialistlikuks Parteiks liita. Sotsiaaldemokraatide jaoks ei t\xc3\xa4hendanud see liit mitte ainult nende populaarsuse t\xc3\xb5usu tavaliste inimeste silmis, vaid kuna Kunil oli sidemeid prominentsete Venemaa bol\xc5\xa1evikega, andis see neile ka v\xc3\xb5imaliku seose j\xc3\xa4rjest v\xc3\xb5imsamaks muutuva Venemaa Kommunistliku Parteiga. Kommunismivastast presidenti K\xc3\xa1rolyit sellest parteide \xc3\xbchinemisest ei teavitatud. Seega kui ta arvas, et on m\xc3\xa4\xc3\xa4ranud ametisse sotsiaaldemokraatliku valitsuse, leidis ta aga eest hoopis kommunistide poolt domineeritud valitsuse.\n_START_SECTION_\nKommunistide poliitika\n_START_PARAGRAPH_\nLenini mudeli j\xc3\xa4rgi, kuid ilma t\xc3\xb6\xc3\xb6liste n\xc3\xb5ukogude otsese osaluseta, l\xc3\xb5i vastselt \xc3\xbchinenud sotsialistlik partei Revolutsioonilise Valitseva N\xc3\xb5ukogu, mis kuulutas v\xc3\xa4lja Ungari N\xc3\xb5ukogude Vabariigi ja vabastas 21. m\xc3\xa4rtsil ametist president K\xc3\xa1rolyi. See valitsus koosnes k\xc3\xbcll sotsialistide ja kommunistide koalitsioonist, kuid kui Kun v\xc3\xa4lja arvata, olid k\xc3\xb5ik komissarid endised sotsiaaldemokraadid. Valitsust juhtis nimeliselt k\xc3\xbcll S\xc3\xa1ndor Garbai, kuid tegelik v\xc3\xb5im oli ikkagi v\xc3\xa4lisasjade komissari B\xc3\xa9la Kuni k\xc3\xa4es. Tema valitsemise all s\xc3\xa4testas kommunistide programmi t\xc3\xa4ies ulatuses omaks v\xc3\xb5tnud valitsus aristokraatlike tiitlite ja privileegide kaotamise, kiriku ja riigi lahususe ning vormistas seadusena s\xc3\xb5na- ja kogunemisvabaduse. Lisaks viidi ellu tasuta hariduse andmine ja anti v\xc3\xa4hemusrahvustele keelelisi ning kultuurilisi \xc3\xb5igusi (v\xc3\xa4hemalt neist viimast ei teostatud aga kunagi praktikas)._NEWLINE_Kommunistlik valitsus riigistas ka t\xc3\xb6\xc3\xb6stus- ja kaubandusettev\xc3\xb5tted, eluasemed, transpordi, panganduse, meditsiini, kultuuriasutused ja k\xc3\xb5ik maavaldused, mis olid suuremad kui 40 hektarit. Selline majanduspoliitika tekitas k\xc3\xb5rge inflatsiooni, viies samas ka toidupuuduseni \xc3\xbcle kogu maa. Kommunistide avalik toetus s\xc3\xb5ltus suuresti ka nende lubadusest taastada Ungari kuningriigi endised piirid. Valitsus astus ka samme v\xc3\xa4lissuhete normaliseerimiseks suhtluses Antandiga, p\xc3\xbc\xc3\xbcdes saada tagasi m\xc3\xb5ned alad, mida Ungari pidi s\xc3\xb5jaj\xc3\xa4rgsetel l\xc3\xa4bir\xc3\xa4\xc3\xa4kimistel paratamatult loovutama._NEWLINE_Raadio\xc3\xbchenduses Vene NFSV-ga teavitas Kun Leninit, et Ungaris on kehtestatud proletariaadi diktatuur ja palus samas liidulepingut Vene NFSV-ga. Kuna Venemaal oli k\xc3\xa4imas kodus\xc3\xb5da, otsustas Venemaa sellest aga keelduda. Ungari valitsus j\xc3\xa4i seega omapead ja selle tulemusena rajati M\xc3\xa1ty\xc3\xa1s R\xc3\xa1kosi juhtimise all olnud punane kaardiv\xc3\xa4gi._NEWLINE_Lisaks sellele moodustasid 200 relvastatud meest, keda tunti nimega Lenini poisid, J\xc3\xb3zsef Cserny juhtimise all mobiilse eriv\xc3\xa4eosa. Seda v\xc3\xa4eosa kasutati erinevates kohtades \xc3\xbcle kogu riigi, kus iganes kahtlustati kontrrevolutsiooniliste liikumiste tegutsemist. Lenini poisid koos teiste sarnaste r\xc3\xbchmade ja agitaatoritega tapsid ning terroriseerisid paljusid (nt ajasid nad granaatidega varustatuna ja oma vintp\xc3\xbcsside p\xc3\xa4rasid kasutades laiali usulisi tseremooniaid). Kuna nad hukkasid oma ohvrid ilma kohtuta, tekitas see hulga konflikte kohalike elanikega, millest osa muutus ka v\xc3\xa4givaldseks.'